สมาคมบลจ.ยันLTFยังให้สิทธิภาษีปกติ
สมาคมบริษัทจัดการลงทุน แจงสิทธิภาษีกองทุน LTF ยังได้สิทธิถึงปี 59 ส่วนจะต่อเวลาหรือไม่อยู่ที่คลัง
29 ต.ค. 2565

สมาคมบริษัทจัดการลงทุน แจงสิทธิภาษีกองทุน LTF ยังได้สิทธิถึงปี 59 ส่วนจะต่อเวลาหรือไม่อยู่ที่คลัง
นายเอกชัย  จงวิศาล เลขาธิการสมาคมและประธานเจ้าหน้าที่บริหาร สมาคมบริษัทจัดการลงทุน (AIMC) ส่งหนังสือแจ้งผ่านสื่อมวลชน หลังจากมีผู้สอบถามมาเป็นจำนวนมากว่าสิทธิประโยชน์ทางภาษีของกองทุนรวมหุ้นระยะยาว (LTF) ได้ถูกยกเลิกไปแล้วในปีนี้หรือไม่ โดยสมาคมบริษัทจัดการลงทุนจึงขอแจ้งให้ทราบโดยทั่วกันว่า  สิทธิประโยชน์ทางภาษีของกองทุน LTF จะยังคงมีอยู่ตามประกาศเดิมไปจนถึงสิ้นปี 2559 
อย่างไรก็ตามการขยายอายุออกไปนั้นอยู่ในระหว่างการพิจารณาของกระทรวงการคลัง เพื่อส่งเสริมให้ผู้มีรายได้ มีการออมระยะยาวเพื่อการเกษียณอายุที่พอเพียงต่อไป
ปัจจุบันกองทุน LTF มีมูลค่าสินทรัพย์สุทธิทั้งระบบ ณ วันที่ 14 พ.ย.2557 มูลค่ารวม 2.50 แสนล้านบาท เพิ่มขึ้น 3.61 หมื่นล้านบาท หรือ 16.87% จากสิ้นปี 2556 ซึ่งมีมูลค่าสินทรัพย์สุทธิ 2.14 แสนล้านบาท
ก่อนหน้านี้นายกิตติคุณ ธนรัตนพัฒนกิจ นักวิเคราะห์ข้อมูล บริษัท มอร์นิ่งสตาร์ รีเสิร์ช (ประเทศไทย) เปิดเผยว่า ตลอดทั้งเดือน พ.ย. 2557 มีเงินไหลเข้ามาลงทุนในกองทุน LTF ทั้งระบบสุทธิ 4,300 ล้านบาทและตั้งแต่ต้นปีจนถึงวันที่ 28 พ.ย.2557 มีเงินไหลเข้าซื้อสุทธิ 7,874 ล้านบาท โดยคาดว่ายอดเงินเข้าซื้อกองทุน LTF จะเข้ามามากในเดือนธ.ค.เหมือนทุกปี
“หากเฉลี่ยยอดเงินไหลเข้าสุทธิในกองทุน LTF ในช่วง 5 ปีที่ผ่านมา มีเงินเข้ามาลงทุนปีละ 1 หมื่นล้านบาท แต่ในปี 2555 และ 2556 มีเงินไหลเข้ามาลงทุนสุทธิเฉลี่ยปีละ 1.7 หมื่นล้านบาท”นายกิตติคุณ กล่าว